Ego Hugo, dux Burgundie et comes Cabilonensis, in præsentia venerabilis patris Hugonis, Dei gratia abbatis Cluniacensis, constitutus, notum facio universis præsentibus et futuris, quod ego juro super sancta Dei Euvangelia me servare et tenere cartas antecessorum meorum comitum Cabilonensium, concessas ecclesiæ Cluniacensi de Paredo et de Tolun ecclesiis et pertinenciis suis, et bona usagia dictarum ecclesiarum, per tenorem eorundem cartarum. Sic me Deus adjuvet et ejus sancta Evangelia; et ad hoc me et successores meos obligo et constringo, et teneor defendere dictas ecclesias de Paredo et de Tolun cum pertinenciis suis et custodire bona fide. In cujus rei testimonium præsenti scripto sigillum meum apposui. Actum et datum anno Incarnationis Dominicæ MºCCºXLIIIº, mense decembris, die martis ante Nativitatem Domini.